מרסל אפרוימסקי

**מרסל אפרוימסקי** (**Marsel Efroimski**; נולדה ב-13 בפברואר 1995) היא שחמטאית ישראלית בדרגת אמן בינלאומי, וחברה בנבחרת הנשים של ישראל בשחמט. בינואר 2024 זכתה באליפות ישראל לנשים.

באליפות העולם ואליפות אירופה לבנות בגילאים שונים זכתה אפרוימסקי חמש פעמים במדליות, מתוכן שלוש מדליות זהב. הייתה פעמיים אלופת העולם לבנות: עד גיל 12, ועד גיל 14.

בשנת 2008 השתתפה אפרוימסקי לראשונה באולימפיאדה בנבחרת ישראל לנשים בגיל 13, והפכה בכך לצעירה אי-פעם בנבחרת ישראלית לבוגרים, גברים או נשים. הנבחרת סיימה במקום התשיעי מתוך 114 נבחרות שהשתתפו.בשנת 2013 אפרוימסקי שיחקה בלוח הראשון של נבחרת הנשים של ישראל באליפות אירופה לאומות, שנערכה בוורשה. אפרוימסקי הייתה שותפה לניצחון היסטורי של נבחרת ישראל על נבחרת רוסיה, כשסיימה בתיקו את משחקה עם ולנטינה גונינה, אלופת אירופה ב-2012.

אפרוימסקי משחקת בלוח הראשון בנבחרת הנשים של מועדון ראשון לציון (משנת 2013). כמו כן היא שותפה לזכייה של המועדון בליגה בשנים 2013, 2015, 2016, 2017, 2019, 2021, 2022, 2023, 2024 ו-2025 ולזכייה בגביע המדינה לנשים ב-2023 וב-2024.

מאמנה של אפרוימסקי הוא אלוף ישראל לשעבר, רב-אמן אלון גרינפלד.

אפרוימסקי השלימה ב-2016 את שלושת הציונים הדרושים לדרגת אמן בינלאומי לגברים. ביולי 2021 הגיעה ל-2400 נקודות במד כושר ובכך השלימה את הנדרש לקבלת הדרגה. היא השחקנית הראשונה ילידת הארץ שהגיעה לדרגה זו. במרץ 2024 השיגה ציון ראשון לדרגת רב-אמן לגברים בליגה לאומית לגברים.

באפריל 2021 נכנסה לראשונה לרשימת 100 המדורגות ראשונות בעולם. בשיאה במרץ 2024 הייתה מדורגת במקום ה-18 בין הנשים בעולם.

נכון לספטמבר 2025, מדורגת במקום ה-64 בישראל לפי מד כושר.

## ביוגרפיה
אפרוימסקי היא ילידת הארץ, בת להורים יוצאי ברית המועצות. מתגוררת בכפר סבא.

את שירותה הצבאי עשתה אפרוימסקי בחיל המודיעין.

למדה באוניברסיטת תל אביב לתואר ראשון בסטטיסטיקה.

בשנת 2017 זכתה במלגת מפעל הפיס לספורטאים מצטיינים.

## הישגים בולטים
* 2005 – זכתה באליפות הארץ לבנות עד גיל 10 לאחר שצברה 9 נקודות מ-9 אפשריות.
* 2006 – בגיל 11, סיימה במקום הרביעי באליפות הארץ לנשים.
* 2007 – זכתה במקום 3–4 באליפות אירופה עד גיל 12, לאחר שצברה 7 נקודות מ-9 אפשריות (התחרות התקיימה בסיבניק, קרואטיה).
* 2007 – זכתה באליפות העולם לבנות עד גיל 12, לאחר שצברה 9.5 מ-11 אפשריות (התחרות התקיימה בקמר, טורקיה).
* 2008 – זכתה באליפות ישראל לבנות עד גיל 15 עם תוצאה של 7 מ-7.
* 2009 – זכתה באליפות אירופה לבנות עד גיל 14 לאחר שצברה 8 נקודות מ-9 אפשריות (התחרות התקיימה בפרמו, איטליה).
* 2009 – זכתה באליפות העולם לבנות עד גיל 14, לאחר שצברה 9 נקודות מ-11 אפשריות (התחרות התקיימה באנטליה).
* 2011 – חילקה מקום 1–5 ולאחר שובר שוויון זכתה במדליית ארד באליפות אירופה לבנות עד גיל 16, לאחר שצברה 7 נקודות מ-9 אפשריות (התחרות התקיימה באלבנה, בולגריה).
* 2013 – זכתה במדליית זהב בתחרות מס' 1 להשגת ציון לתואר אמן בינלאומי במסגרת המכביה התשע-עשרה, לאחר שצברה 6.5 נקודות מ-9 אפשריות (התחרות התקיימה בירושלים).
* 2013 – חלקה את המקום הראשון, ולאחר שובר שוויון זכתה במדליית כסף באליפות אירופה לבנות עד גיל 18 (האליפות התקיימה במונטנגרו).
*2014 – סיימה במקום השני בתחרות סגורה לציון IM באולומוץ', צ'כיה.
* 2018 – סיימה במקום השני (לאחר התרת שוויון נקודות) באליפות ישראל לנשים שנערכה במעלות-תרשיחא, לאחר שצברה 7 נקודות מ-9 אפשריות.
*2021 – צברה 4 נקודות מ-8 משחקים בלוח הראשון של קבוצת המשנה של ראשון לציון בלאומית. בין יריביה היו 6 רבי-אמנים. השחקנית השנייה ששיחקה בלוח הראשון בלאומית אחרי סופיה פולגאר.
*2021 – צברה 6 נקודות מ-9 משחקים בתחרות סגורה לציון לרב-אמן שנערכה בכפר סבא, חצי נקודה פחות מהנדרש לציון.
*2021 – צברה 7 נקודות מ-9 משחקים באליפות ישראל הפתוחה (גברים ונשים) שנערכה בצפת וסיימה מקום 2–4 (מקום שלישי לפי שובר שוויון)

## מבחר תחרויות בהן השתתפה
* המכביה ה-19 ב-2013
* אליפות ישראל בשחמט 2018
* התחרות השווייצרית הגדולה של פיד"ה 2025

## באולימפיאדות השחמט
מרסל ייצגה את ישראל ב-7 אולימפיאדות שחמט עד כה.

## קישורים חיצוניים

## הערות שוליים

קטגוריה:אלופות ישראל בשחמט
קטגוריה:נציגות ישראל באולימפיאדת השחמט
קטגוריה:שחמטאיות ישראליות
קטגוריה:אלופות עולם לנערות בשחמט
קטגוריה:אלופות אירופה לילדות ונערות בשחמט
קטגוריה:אמנים בין-לאומיים ישראלים
קטגוריה:אלופי אירופה עד גיל 14 בשחמט
קטגוריה:ישראליות זוכות פרסים
קטגוריה:בוגרי אורט שפירא (כפר סבא)
קטגוריה:בוגרות אוניברסיטת תל אביב
קטגוריה:בוגרי אוניברסיטת תל אביב
קטגוריה:כפר סבא: אישים
קטגוריה:ישראליות שנולדו ב-1995
קטגוריה:ישראלים שנולדו ב-1995